– Так сталася, што з наступствамі чарнобыльскай аварыі я сутыкнуўся літаральна ў першыя дні. Менавіта 26 красавіка 1986 года мы з жонкай і гадавалым сынам прыехалі да яе бацькоў у вёску Ровенская Слабада, якая знаходзіцца ў Рэчыцкім раёне Гомельскай вобласці. Садзілі бульбу. Як цяпер памятаю, ужо стаяла сапраўдная спёка і мы са шваграм былі без кашуль. Завіхаемся на агародзе, а да нас падыходзіць сусед, сын якога быў галоўным санітарным ўрачом, і кажа нам, каб хутчэй апраналіся і хаваліся ў хату. Бяда, маўляў, здарылася — ўзрыў на атамнай электрастанцыі. Паколькі інфармацыі аб гэтым ні па тэлебачанні, ні па радыё не было, да слоў суседа паставіліся без належнай увагі.